《盱山试玻璃泉赠韩俊民》
清代·徐子苓

金鳌百尺势峥嵘，云影泉光结伴行。我似云飞无定所，君如泉水在山清。

依人转觉他乡好，怀古谁知逝者情。后之视今今视昔，不妨高处共题名。

作者简介：（1812—1876）清安徽合肥人，字西叔，一字毅甫，号南阳，晚号龙泉老牧。道光间举人。工诗文。曾参曾国藩、江忠源幕。为人不合时俗，常以鬻文为生。有《敦艮吉斋诗文存》。